B'referenza għall-kummenti li ta l-Prim Ministru qabel il-laqgħa tal-Kabinett li saret il-Mellieħa, il-Partit Nazzjonalista jinnota li l-istess Prim Ministru li naqqas il-fondi tal-Kunsilli Lokali, issa qed jgħid li l-Kunsilli Lokali se jibbenefikaw minn fondi li sal-lum għadhom ineżistenti, u li dawn suppost se jiġu mill-iskema ta' bejgħ taċ-ċittadinanza. Hu ċar li l-Prim Ministru Muscat qed jipprova jixtri lill-istituzzjonijiet, l-għaqdiet non-governattivi u lill-pubbliku in ġenerali bl-istess mod li qed jinsisti li ċ-ċittadinanza Maltija tista' tinbiegħ u tinxtara. Il-Prim Ministru jinsab f'paniku kbir minħabba l-opinjoni pubblika negattiva dwar din l-iskema, u allura issa qiegħed jipprova jgħaddi lin-nies biż-żmien billi jwiegħed flus li s'issa ma jeżistux. Il-Partit Nazzjonalista jfakkar lill-Prim Ministru Muscat li filwaqt li huwa diġà ddeċieda kif u fejn se jonfoq il-flus li suppost se jdaħħal mill-iskema tal-bejgħ taċ-ċittadinanza, għadu ma spjegax kif se juża l-fondi tal-Unjoni Ewropea li ġew allokati għal pajjiżna sena ilu u li suppost diġà qed jintefqu fi proġetti li joħolqu ġodda u jtejjbu l-kwalità tal-ħajja tal-poplu Malti u Għawdxi. Il-Partit Nazzjonalista jappella lill-Prim Ministru biex jieqaf jipprova jgħaddi lin-nies biż-żmien u jħejji pjan serju biex jinħoloq il-ġid. Dan il-pjan m'għandux jinkludi l-bejgħ taċ-ċittadinanza Maltija. Uffiċċju Informazzjoni Partit Nazzjonalista
Appell biex il-Prim Ministru jieqaf jipprova jgħaddi lin-nies biż-żmien.